**NABAVKA SOFTVERA U SKLOPU PROJEKTA „POVEĆANJE PRILIKA ZA ZAPOŠLJAVANJE SEZONSKIH RADNIKA“**

**UPUTSTVO ZA SAČINJAVANJE PONUDA**

**1. OPŠTE INFORMACIJE**

U programu Vlade Republike Srbije, u okviru reforme radnog zakonodavstva, ali i u Akcionom planu za suzbijanje sive ekonomije, napomenuto je da će biti donet Zakon o pojednostavljenom radnom angažovanju na sezonskim poslovima u određenim delatnostima (usvojen 28. juna 2018. godine) i da će na taj način biti legalizovani sezonski radovi čime će, samo u poljoprivredi, između 66.000 i 77.000 lica biti uvedeno u legalne privredne tokove. To podrazumeva uvođenje elektronskog sistema za jednostavno prijavljivanje sezonskih radnika, po uzoru na mađarski model.

Nemačka razvojna saradnja je u okviru svog sveobuhvatnog programa podrške povratnicima i drugim ranjivim grupa u uključivanju na tržište rada prepoznala značaj regulisanja radnog angažovanja sezonskih radnika u Republici Srbiji.

U cilju uspostavljanja mehanizma za pojednostavljeno radno angažovanje sezonskih radnika pokrenut je projekat ‘’Povećanje prilika za zapošljavanje sezonskih radnika’’ koji zajednički sprovode Nacionalna alijansa za lokalni ekonomski razvoj (NALED) i Deutsche Gesellschaft für Internationale Zusammenarbeit (GIZ) GmbH, kroz Otvoreni regionalni fond za jugoistočnu Evropu - Modernizacija opštinskih usluga. Projekat se finansira od strane Nemačkog saveznog ministarstva za ekonomsku saradnju i razvoj (BMZ).

Ministarstvo za rad, zapošljavanje, boračka i socijalna pitanja Republike Srbije, Ministarstvo finansija Republike Srbije i Ministarstvo poljoprivrede, šumarstva i vodoprivrede Republike Srbije, Nacionalna alijansa za lokalni ekonomski razvoj (NALED) i Deutsche Gesellschaft für Internationale Zusammenarbeit (GIZ) GmbH potpisali su Memorandum o saradnji na realizaciji projekta 17. avgusta 2017.

**2. PREDMET NABAVKE**

Predmet nabavke je izrada softvera u sklopu projekta„Povećanje prilika za zapošljavanje sezonskih radnika“ i primene Zakona o pojednostavljenom radnom angažovanju na sezonskim poslovima u određenim delatnostima, za potrebe Ministarstva finansija - Poreske uprave.

**3. USLOVI ZA UČEŠĆE U POSTUPKU**

Pravo na dostavljanje ponuda imaju sva zainteresovana pravna lica koja ispunjavaju obavezne uslove za učešće u postupku. Ponuđači su u obavezi da uz ponudu dostave odgovarajuće dokaze o ispunjenosti uslova, na način koji je utvrđen u konkursnoj dokumentaciji.

Uslovi za učešće u postupku su sledeći:

**Finansijski kapacitet:**

Minimalni prihod u iznosu od 1.500.000,00 € za poslednje tri fiskalne godine (2015, 2016. i 2017. godine), na osnovu podataka iz godišnjeg finansijskog izveštaja (iznos se utvrđuje preračunavanjem u evre po srednjem kursu Narodne banke Srbije na dan 31. decembra za godinu na koju se odnosi finansijski izveštaj).

**Poslovni kapacitet:**

Ponuđač mora da poseduje sledeće sertifikate o standardu kvaliteta:

* ISO 9001 - Quality management systems;
* ISO 14001 - Environmental management systems;
* ISO 20000-1 - Information technology — Service management;
* ISO 27001 - Information technology — Information security management systems.

Ponuđači su u obavezi da uz ponudu prilože kopije traženih sertifikata.

**Reference:**

Najmanje tri realizovana projekta, u periodu od 2013. do 2018. godine, koji se odnose na izradu portala sa implementiranim elektronskim servisima, od čega je:

* jedan realizovan projekat za izradu portala u državnoj upravi koji je uključivao integraciju između dve ili više institucija, vrednosti minimum 150.000,00 evra;
* jedan relizovan projekat za izradu portala sa funkcionalnostima prezentovanja na IOS i android aplikacijama

Pod navedenim projektom portala će se podrazumevati portali koji su dizajnirani da pružaju podatke iz različitih izvora (eksternih sistema) preko API-ja, koji obezbeđuju doslednost tretiranja funkcionalnosti i objedinjenih procedura, kontrolu pristupa raznorodnim aplikacijama i bazama podataka kao i obradu određenih zahteva korisnika. Osim navedenih funkcionalnosti prikupljanja i prikazavanja informacija iz različitih izvora, portalsko rešenje treba da pruža i opšte informacije korisnicima.

Ispunjenost uslova u pogledu potrebnih referenci dokazuje se dostavljanjem potvrde investitora/ korisnika projekta o realizovanim projektima. Potvrda investitora/korisnika projekta mora biti takva da se iz njene sadržine na nedvosmislen način može zaključiti da se realizovani projekat odnosi na izradu portala sa implementiranim elektronskim servisima, kao i da se iz nje vidi vrednost realizovanog projekta.

**Kadrovski kapacitet**

Ključni ekspert 1 - Tehnički arhitekta sistema koji će voditi projekat;

Ključni ekspert 2 - Biznis analitičar;

Ključni ekspert 3 - Web developer.

Napomena: Uz radnu biografiju (CV) za svakog od predloženih ključnih eksperata mora biti priložena sledeća dokumentacija:

* potvrda investitora/korisnika projekta u čijoj je realizaciji učestvovao ključni ekspert, sa kratkim opisom uloge ključnog eksperta u implementaciji tog projekta;
* kopija diplome o stečenom obrazovanju navedenom u radnoj biografiji.

U razmatranje će biti uzete samo one ponude uz koje su dostavljeni dokazi o ispunjenosti uslova u vezi sa stečenim obrazovanjem i radnim iskustvom ključnih eksperata.

Ponuđači treba da dostave i listu ostalih (Non-key) eksperata sa visokom stručnom spremom tehničke struke koji će biti angažovani na realizaciji projekta. Uz listu ostalih eksperata potrebno je priložiti i njihove radne biografije. Prilikom ocene ponuda, u obzir se uzimaju eksperti sa iskustvom u razvoju implementaciji portalskih rešenja, kao i IOS i android aplikacijama.

# 4. KRITERIJUM ZA OCENU PONUDA

Ocena dostavljenih ponuda biće izvršena primenom sledećih kriterijuma:

1. Tehničke karakteristike: 80 bodova;
2. Ponuđena cena: 20 bodova.

## **I. Tehničke karakteristike**

Ocena tehničkih karakteristika dostavljene ponude biće izvršena primenom kriterijuma utvrđenih u konkursnoj dokumentaciji. Kriterijumi za ocenu tehničkih karakteristika dostavljenih ponuda detaljno su razrađeni u tehničkom delu konkursne dokumentacije.

Rekapitulacija načina vrednovanja (ocenjivanja) pojedinih elemenata u okviru tehničkih karakteristika ponude data je u sledećoj tabeli:

|  |  |
| --- | --- |
| Opis elementa kriterijuma | Broj bodova |
| **A. Metodologija i organizacija** | **40** |
| 1. Tehničko obrazloženje ponuđenog softverskog rešenja
 | 15 |
| 1. Metodologija projekta
 | 10 |
| 1. Detaljan plan realizacije (Vremenski okvir aktivnosti - Timetable)
 | 15 |
| **B. Predloženo rešenje** | **20** |
| 1. Funkcionalni zahtevi
 | 10 |
| 1. Nefunkcionalni zahtevi
 | 10 |
| **C. Kadrovski kapacitet** | **20** |
| 1. **Tehnički arhitekta sistema koji će voditi projekat – Ključni ekspert 1**
 |  |
| Radno iskustvo na istim i/ili sličnim poslovima/projektima  | 5 |
| 1. **Biznis analitičar - Ključni ekspert 2**
 |  |
| Radno iskustvo na istim i/ili sličnim poslovima/projektima  | 5 |
| 1. **Web developer – Ključni ekspert 3**
 |  |
| Radno iskustvo na istim ili sličnim poslovima/projektima  | 5 |
| 1. **Ostali (Non-key) eksperti**
 |  |
| Broj ostalih eksperata sa iskustvom u razvoju - implementaciji portalskih rešenja kao i IOS i android aplikacijama | 5 |
| **UKUPNO:** | **80** |

**Napomena: Evaluacija primenom elementa ponuđene cene biće vršena samo za ponude onih ponuđača čije tehničke karakteristike budu ocenjene sa najmanje 50 bodova**.

**II. Ponuđena cena**

Po završetku ocene tehničkih karakteristika ponude, pristupiće se otvaranju koverata sa finansijskim elementima ponude (samo onih ponuđača čije tehničke karakteristike budu ocenjene sa najmanje 50 bodova). Ponude ponuđača koje prevazilaze iznos budžeta predviđenog za ovu nabavku neće biti uzete u dalje razmatranje.

Ponuda sa najniže ponuđenom cenom biće ocenjena maksimalnim brojem bodova (20).

Ponude ostalih ponuđača biće ocenjene primenom sledeće formule:

$$\frac{Najniže ponuđena cena}{Ponuđena cena}\*20 (bodova)$$

1. **Ukupna ocena**

Ukupan broj bodova dobija se sabiranjem broja bodova dobijenih primenom kriterijuma za ocenu tehničkih karakteristika i kriterijuma za ocenu ponuđene cene.

Komisija za izbor najpovoljnijeg ponuđača zadržava pravo da pozove na sastanak jednog ili više ponuđača, radi pribavljanja pojašnjenja ili dodatnih informacija koje su neophodne za pravilno sprovođenja postupka ocene ponuda. Komisija za izbor najpovoljnijeg ponuđača nema pravo da po isteku roka za dostavljanje ponuda menja bilo koji od uslova koji su utvrđeni u konkursnoj dokumentaciji, niti bilo koji od elemenata kriterijuma za ocenu ponuda.

**5. PREUZIMANJE KONKURSNE DOKUMENTACIJE**

Svi zainteresovani ponuđači mogu preuzeti konkursnu dokumentaciju sa zvanične internet stranice NALED-a, posredstvom sledećeg linka: <http://naled.rs/izrada-softvera-sezonski-radnici>

**6. JEZIK PONUDE**

Ponude moraju biti date na srpskom jeziku.

**7. NAČIN DOSTAVLJANJA PONUDA**

Ponude se dostavljaju u papirnoj formi ili elektronskim putem.

Ponude u papirnoj formi dostavljaju se po principu „duplih koverti“. Spoljna koverta treba da bude zapečaćena i da sadrži dve odvojene, zapečaćene koverte. Na prvoj koverti, koja sadrži tehnički deo ponude, ispisuje se tekst: „Koverta A – Tehničke specifikacije“, a na drugoj koverti, sa komercijalnim elementima ponude, ispisuje se tekst: "Koverta B – Komercijalni uslovi". Svi delovi ponude, kao i prilozi uz ponudu, izuzev komercijalnih uslova, treba da budu sadržani u Koverti A.

**Koverta A – Tehničke specifikacije** treba da sadrži sledeće:

* **Popunjen i potpisan Obrazac 1 –** podaci o ponuđaču**;**
* **Dokaze o ispunjenosti uslova u pogledu finansijskog kapaciteta** – finansijski izveštaji za 2015, 2016. i 2017. godinu;
* **Dokaze o ispunjenosti uslova u pogledu poslovnog kapaciteta** – sertifikati ISO 9001, ISO 14001, ISO 20000-1 i ISO 27001;
* **Dokaze o ispunjenosti uslova u pogledu traženih referenci** – potpisane potvrde ovlašćenih zastupnika investitora/korisnika projekta o realizovanim projektima (sa opisom projekta);
* **Dokaze o ispunjenosti uslova u pogledu kadrovskog kapaciteta** – za svakog od ključnih i drugih eksperata predloženih za učešće u realizaciji posla:
* radna biografija (CV);
* potvrda investitora/korisnika projekta u čijoj je realizaciji učestvovao ključni ekspert, sa kratkim opisom uloge ključnog eksperta u implementaciji tog projekta;
* kopija diplome o stečenom obrazovanju navedenom u radnoj biografiji;
* popunjena izjava o ekskluzivnosti i raspoloživosti (na obrascu koji je sastavni deo konkursne dokumentacije).
* **Tehnička ponuda u papirnoj formi**;
* **Nosač podataka u elektronskoj formi** (CD-ROM, DVD-ROM, USB flash), **sa tehničkom ponudom u elektronskoj formi**. U slučaju odstupanja u sadržini između tehničke ponude u papirnoj formi i u elektronskoj formi, tehnička ponuda u papirnoj formi smatraće se validnom.

**Koverta B – Komercijalni uslovi** treba da sadrži ponuđenu cenu, bez uračunatog PDV-a, kao i sa uračunatim PDV-om. Komercijalni uslovi dostavljaju se na Obrascu 2, koji mora biti popunjen i potpisan od strane ovlašćenog zastupnika ponuđača.

Ukoliko ponuđač ne ispuni uslove utvrđene u konkursnoj dokumentaciji, koverta B neće biti otvorena.

Ponude u papirnoj formi se dostavljaju lično ili poštom na sledeću adresu:

**Nacionalna alijansa za lokalni ekonomski razvoj (NALED)**

**Makedonska 30**

**VII sprat**

**11000 Beograd**

**Srbija**

Ukoliko se ponuda dostavlja elektronskim putem, treba da bude u formi elektronskog dokumenta, u pdf formatu, potpisana kvalifikovanim elektronskim potpisom ovlašćenog zastupnika ponuđača. Tehnička ponuda i finansijska ponuda moraju biti dostavljene kao dva zasebna dokumenta, a svi prilozi koji se dostavljaju uz ponudu takođe treba da budu u formi elektronskog dokumenta, u pdf formatu, potpisani kvalifikovanim elektronskim potpisom ovlašćenog zastupnika ponuđača. Ponude se dostavljaju na adresu elektronske pošte: naled@naled.rs .

**8. ROK ZA DOSTAVLJANJE PONUDA**

Ponude moraju biti dostavljene na jedan od načina predviđenih konkursnom dokumentacijom, najkasnije do 20. avgusta 2018. godine do 24:00 h, bez obzira na način dostavljanja.

Nakon završetka postupka otvaranja ponuda, komisija za izbor najpovoljnijeg ponuđača će sve neblagovremene ponude koje su dostavljene u papirnoj formi vratiti ponuđačima neotvorene, uz naznačenje vremena kada su dostavljene.

Predstavljanje projekta i javnog poziva za nabavku softvera održaće se u sredu 8. avgusta u 13 časova u prostorijama NALED-a, Makedonska 30, Beograd. Potrebno je učešće na javnom predstavljanju potvrditi na mejl adredu naled@naled.rs.

**9. MESTO, VREME I NAČIN OTVARANJA PONUDA**

Javno otvaranje dostavljenih ponuda biće obavljeno u prostorijama NALED-a, Ulica Makedonska broj 30, Beograd, neposredno nakon isteka roka za dostavljanje ponuda, odnosno 21. avgusta 2018. godine u 13.00 h.

**10. UČEŠĆE U POSTUPKU JAVNOG OTVARANJA PONUDA**

Ponuđači imaju pravo da učestvuju u postupku javnog otvaranja ponuda posredstvom svojih ovlašćenih predstavnika. Predstavnici ponuđača su u obavezi da komisiji za izbor najpovoljnijeg ponuđača predaju odgovarajuće ovlašćenje za učešće u postupku javnog otvaranja ponuda.

**11. ROK ZA DONOŠENJE ODLUKE O IZBORU NAJPOVOLJNIJEG PONUĐAČA**

Odluka o izboru najpovoljnijeg ponuđača biće doneta u okvirnom roku od 15 (petnaest) dana od dana isteka roka za dostavljanje ponuda i biće dostavljena svim ponuđačima koji dostave ponude.

**12. KONTAKT OSOBA ZA PRUŽANJE DODATNIH INFORMACIJA I POJAŠNJENJA**

Zainteresovani ponuđači mogu zahtevati dodatne informacije ili pojašnjenja u cilju pripreme ponude, najkasnije 5 (pet) dana pre isteka roka za dostavljanje ponuda. Kontakt osoba je Vuk Božić.

* e-mail: v.bozic@naled.rs
* tel number: +381 11 33 73 063
* fax number: +381 11 33 73 061

**13. ROK VAŽENJA PONUDE**

Ponuda mora važiti najmanje 60 dana od dana javnog otvaranja ponuda.

**14. PRIHVATLJIVOST PONUDE**

Ponuđeno softversko rešenje mora biti u potpunosti u skladu sa Opisom zahtevanog rešenja Portala za prijavu sezonskih radnika, kao i sa drugim zahtevima definisanim u pratećoj dokumentaciji, dostupnoj na linku za preuzimanje konkursne dokumentacije. U suprotnom, ponuda će biti odbijena kao neprihvatljiva.

**15. CENA**

Ponuđena cena mora biti iskazana u evrima, bez uračunatog PDV-a, kao i sa uračunatim PDV-om i to na obrascu koji čini sastavni deo konkursne dokumentacije. Plaćanje po ugovoru će se vršiti u dinarskoj protivvrednosti, po zvaničnom srednjem kursu Narodne banke Srbije na dan plaćanja.

**16. SREDSTVA FINANSIJSKOG OBEZBEĐENJA**

Ponuđači su dužni da uz ponudu dostave, kao sredstvo finansijskog obezbeđenja, originalnu bankarsku garanciju za ozbilјnost ponude, u iznosu od 2% od vrednosti ponude sa PDV-om, sa klauzulama „bezuslovna i naplativa na prvi poziv“. Ova bankarska garancija mora biti sa rokom važnosti minimum 60 dana od datuma otvaranja ponuda odnosno do isteka roka važnosti ponude. Bankarskom garancijom za ozbiljnost ponude banka garantuje da će na račun NALED-a platiti ukupan iznos po prijemu prvog poziva u pisanoj formi i izjave u kojoj se navodi da je:

* ponuđač izmenio ili opozvao ponudu za vreme trajanja važnosti ponude, bez saglasnosti NALED-a, ili je
* ponuđač, iako je upoznat sa činjenicom da je njegova ponuda ocenjena kao najpovolјnija, odbio da potpiše ugovor u skladu sa uslovima iz ponude, ili
* ponuđač nije uspeo ili je odbio da dostavi bankarsku garanciju za dobro izvršenje posla.

Ponuda će se smatrati neprihvatlјivom, ukoliko bankarska garancija ne sadrži sve napred navedene elemente.

Bankarska garancija za ozbilјnost ponude će biti vraćena svim ponuđačima odmah nakon zaklјučenja ugovora i dostavlјanja bankarske garancije za dobro izvršenje posla od strane izabranog ponuđača.

Izabrani ponuđač će biti u obavezi da, nakon zaključenja ugovora, dostavi sledeće bankarske garancije, kao sredstvo finansijskog obezbeđenja za izvršenje ugovornih obaveza:

1. Bankarsku garanciju za dobro izvršenje posla, u visini od 10% od ukupne vrednosti ugovora sa PDV-om, sa rokom važnosti 30 dana dužim od roka za izvršenje usluge koja je predmet ugovora;
2. Bankarsku garanciju za otklanjanje nedostataka u garantnom roku, u visini od 5% od ukupne vrednosti ugovora sa PDV-om, sa rokom važnosti 60 dana dužim od garantnog roka za rad softvera koji se isporučuje.

Bankarska garancija za dobro izvršenje posla, kao i bankarska garancija za otklanjanje nedostataka u garantnom roku, moraju imati klauzule „bezuslovna i naplativa na prvi poziv“. Navedene bankarske garancije ne smeju sadržati dodatne uslove za isplatu sume na koju su izdate, kraće rokove ili manje iznose od onih koji su definisani konkursnom dokumentacijom.

Izabrani ponuđač će biti u obavezi da dostavi bankarsku garanciju za dobro izvršenje posla u roku od 15 (petnaest) dana od dana zaključenja ugovora. NALED će unovčiti ovu bankarsku garanciju u slučaju da ponuđač ne izvršava svoje ugovorne obaveze u rokovima i na način predviđen ugovorom. U slučaju produžetka roka za izvršenje ugovora, izabrani ponuđač je u obavezi da produži rok važenja bankarske garancije za dobro izvršenje posla, za onaj period za koje je produžen rok za izvršenje ugovora.

Izabrani ponuđač će biti u obavezi da dostavi bankarsku garanciju za otklanjanje nedostataka u garantnom roku u roku od 15 (petnaest) dana od dana potpisivanja zapisnika o primopredaji softvera. Dostavljanje ove bankarske garancije predstavlja uslov za isplatu iznosa po okončanoj situaciji. NALED će unovčiti ovu bankarsku garanciju u slučaju da se izabrani ponuđač za vreme trajanja garantnog roka ni nakon dva uzastopna poziva ne odazove radi otklanjanja nedostataka u garantnom roku, ili ukoliko u razumnom roku ne otkloni konstatovane nedostatke.

Ukoliko ponuđač dostavi garanciju strane banke, toj banci mora biti dodelјen kreditni rejting kome odgovara najmanje nivo kreditnog kvaliteta 3 (investicioni rang).

**17. REALIZACIJA PROJEKTA**

Predviđene faze projekta su:

* **Faza 1: Analiza i dizajn**, predviđeno trajanje: **15 dana** od dana zaključenja ugovora;
* **Faza 2: Realizacija**, predviđeno trajanje: **80 dana** od dana završetka Faze 1;
* **Faza 3: Testiranje i obuka**, predviđeno trajanje: **20 dana** od dana završetka Faze 2;
* **Faza 4: Produkcija**, predviđeno trajanje: **5 dana** od dana završetka Faze 3;
* **Faza 5**: **Produkcija Android i IOS aplikacije**, predviđeno trajanje: **60 dana** od dana završetka Faze 4.

Rokovi za završetak pojedinih faza projekta su**:**

* **120 kalendarskih dana od dana zaključenja ugovora**, za prve četiri faze**;**
* **60 kalendarskih dana od završetka Faze 4**, za Fazu 5**.**

Krajnji rok za zavšetak Faze 4 je **1. januar 2019. godine**.

Krajnji rok za završetak Faze 5 je **1. mart 2019. godine**.

Plaćanje po ugovoru će se vršiti u pet jednakih rata, po završetku svake faze projekta, u roku od 15 dana od prijema svake faze.

**Minimalni garantni rok za softver je 12 meseci**. Izabrani ponuđač je u obavezi da u toku garantnog roka ispravlja uočene nedostatke i greške, kao i da vrši potrebne dorade i unapređenja softvera do 5% od ukupnog zahvata sistema.

Izabrani ponuđač je u obavezi da obezbedi podršku za održavanje i doradu sistema u naredne dve godine od dana isteka garancije, prema komercijalnim uslovima iz svoje ponude (datim u Obrascu 2).

**OBRAZAC 1 – PODACI O PONUĐAČU[[1]](#footnote-1)**

|  |  |  |
| --- | --- | --- |
| **1** | **Poslovno ime:** |  |
| **2** | **Sedište:** |  |
| **3** | **Kontakt osoba:** |  |
| **4** | **Email:** |  |
| **5** | **Telefon:** |  |
| **6** | **Telefaks:** |  |
| **7** | **Poreski identifikacioni broj (PIB):** |  |
| **8** | **Matični broj:** |  |
| **9** | **Broj računa:** |  |
| **10** | **Ovlašćeni zastupnik** **(ime, prezime i funkcija):** |  |

Datum: \_\_\_\_\_\_\_\_\_\_\_\_\_\_\_\_\_\_\_\_\_ Potpis: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**OBRAZAC 2 – KOMERCIJALNI USLOVI PONUDE**

Rekapitulacija ponuđene cene po stavkama iz ponude:

|  |  |  |  |
| --- | --- | --- | --- |
|  | **Komponenta** | **Cena** | **Napomena (po potrebi)** |
| **1** | **Analiza i dizajn** | \_\_\_\_\_\_\_\_\_\_\_\_ EUR bez PDV-a\_\_\_\_\_\_\_\_\_\_\_\_ EUR sa PDV-om |  |
| **2** | **Realizacija** | \_\_\_\_\_\_\_\_\_\_\_\_ EUR bez PDV-a\_\_\_\_\_\_\_\_\_\_\_\_ EUR sa PDV-om |  |
| **3** | **Testiranje i obuka** | \_\_\_\_\_\_\_\_\_\_\_\_ EUR bez PDV-a\_\_\_\_\_\_\_\_\_\_\_\_ EUR sa PDV-om |  |
| **4** | **Produkcija** | \_\_\_\_\_\_\_\_\_\_\_\_ EUR bez PDV-a\_\_\_\_\_\_\_\_\_\_\_\_ EUR sa PDV-om |  |
| **5** | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_ EUR bez PDV-a\_\_\_\_\_\_\_\_\_\_\_\_ EUR sa PDV-om |  |
| **6** | **UKUPNO:** | **\_\_\_\_\_\_\_\_\_\_\_\_ EUR bez PDV-a****\_\_\_\_\_\_\_\_\_\_\_\_ EUR sa PDV-om** |  |

Rok za završetak izrade softvera: \_\_\_\_\_\_\_\_\_\_\_\_\_\_\_\_ kalendarskih dana od dana zaključenja ugovora

Garantni rok: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ godine/a

Cena za održavanje i doradu sistema nakon isteka garantnog roka (bez PDV-a):

1. **\_\_\_\_\_\_\_\_\_\_\_\_\_\_ EUR, po satu** rada Developer-a
2. **\_\_\_\_\_\_\_\_\_\_\_\_\_ EUR mesečno**, za paušalno mesečno održavanje

Datum: \_\_\_\_\_\_\_\_\_\_\_\_\_\_\_\_\_\_\_\_\_ Potpis: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**IZJAVA O EKSKLUZIVNOSTI I RASPOLOŽIVOSTI[[2]](#footnote-2)**

Ja, dole potpisani/a, ovim potvrđujem da prihvatam učešće u realizaciji ugovora o izradi softvera za povećanje prilika za zapošljavanje sezonskih radnika, isključivo kao deo stručnog tima ponuđača **<NAVESTI IME PONUĐAČA, ODNOSNO GRUPE PONUĐAČA>**. Istovremeno izjavljujem da sam na raspolaganju za obavljanje onih poslova za čiju realizaciju je predviđeno moje angažovanje, i to:

|  |  |  |
| --- | --- | --- |
| **Od**  | **Do**  | **Raspoloživost**  |
| < **NAVESTI POČETAK PERIODA** >  | < **NAVESTI KRAJ PERIODA** >  | < **PUNO/NEPUNO RADNO VREME** >  |
| < **NAVESTI POČETAK PERIODA** >  | < **NAVESTI KRAJ PERIODA** >  | < **PUNO/NEPUNO RADNO VREME** >  |
| < itd >  |   |   |

Potvrđujem da neću biti angažovan/a kao ključni ekspert drugog ponuđača niti grupe ponuđača u ovoj nabavci, kao ni po bilo kom drugom osnovu zbog koga mogu doću u sukob interesa ili koji može ograničiti moju sposobnost za angažovanje na realizaciji napred navedenog ugovora.

Istovremeno, ukoliko ova ponuda bude ocenjena kao najpovoljnija, prihvatam činjenicu da će u slučaju moje sprečenosti za angažovanje na realizaciji ugovora u navedenom periodu, iz bilo kog razloga osim bolesti ili više sile, NALED odbiti ovu ponudu kao neprihvatljivu i izabrati ponudu drugog ponuđača, odnosno raskinuti zaključeni ugovor, uz pravo da naplati bankarsku garanciju za ozbilјnost ponude, odnosno bankarsku garanciju za dobro izvršenje posla.

Potvrđujem da u trenutku podnošenja ove ponude nisam u sukobu interesa po bilo kom osnovu i obavezujem se da obavestim NALED u slučaju bilo kakve promene okolnosti u vezi sa tim.

|  |  |
| --- | --- |
| **Ime i prezime**  |   |
| **Potpis** |   |
| **Datum** |   |

1. U slučaju zajedničke ponude, potrebno je dostaviti popunjen obrazac za svakog od članova grupe ponuđača (konzorcijuma), kao i naznačiti ko je nosilac konzorcijuma [↑](#footnote-ref-1)
2. Potrebno je popuniti za svakog od ključnih eksperata [↑](#footnote-ref-2)